Dirk Hermann beantwoord prof. Van Huyssteen se klagte - Solidariteit WêreldSolidariteit Wêreld
Tuis › Nuuskantoor › Dirk Hermann beantwoord prof. Van Huyssteen se klagte
Dirk Hermann beantwoord prof. Van Huyssteen se klagte
Donderdag | 31 Mei | 2018
Prof. Gerhard van Huyssteen is 'n besondere taalmens. Hy is allesbehalwe die stereotipe professor wat hunker na 'n stoere taalverlede, maar werk aan 'n moderne taaltoekoms. Hy is skeppend en verstaan die krag van tegnologie in die voortbestaan van taal. Dit is die rede waarom die Solidariteit Beweging hom in 2017 genomineer het as een van die 100 mense wat 'n groot invloed op ons taal het.
Ek het dus my hart vasgehou toe ek die plasing op sy Facebook-blad sien
Dit is vreemd, want daar is nie kleurkaarte verbonde aan enige van die taalprojekte binne die Solidariteit Beweging nie.
Akademia het vier sentrums in die Wes-Kaap, die Skole Ondersteuningsentrum (SOS) se Wolkskool bring juis wêreldklas- Afrikaanse onderwys na die diep platteland van die Noord-Kaap danksy wonderlike tegnologie.
Bruin en wit onderwysers word by die SOS se onderwyskongresse opgelei. Sol-Tech het verskeie bruin studente. Ons ondersoek tans 'n privaat Afrikaanse skooloplossing wat bekostigbaar is vir almal wat Afrikaans praat.
Ons studiefondssentrum het amper R40 miljoen se studiehulp aan Afrikaanse studente toegeken. Die Solidariteit Helpende Hand het vanjaar 5 500 skooltassies by skole versprei en verskaf elke dag 'n maaltyd aan sowat 5 000 kleuters. Niemand laat die kindertjies in rasserytjies staan voor hulp uitgedeel word nie. Dit is so absurd dat ek nie eers kan dink dat iemand so iets kon uitdink nie. Só kan ek aangaan.
Ons inklusiewe benadering sluit ook toegang tot studies vir behoeftige Afrikaanse studente in en sluit ook wit studente in wat andersins nie toegang tot studiegeleenthede sou hê nie en uit regerings- en maatskappyprogramme uitgesluit word. Die regering en maatskappye maak egter wel gebruik van kleurkaarte en laat jongmense in rasserye staan. Ek sal verstaan as daar woede is oor hul rasse-uitsluiting.
Die Solidariteit Beweging is by Afrikaanse projekte van honderde miljoene rand betrokke.
In die lig van bogenoemde feite en die professor se plasing was ek met 'n spreekwoordelike lang mes op pad na die oproepsentrum. Die agente is tog goed opgelei.
Die oproepsentrum trek toe die gewraakte oproep.
Ek pluk die inskrywing van prof Van Huyssteen uit. (Bewysstuk nr. 1)
Oproep gister van Solidariteit se oproepsentrum: "Ondersteun ons, want Afrikaanse onderwys is onder druk."
Ekke: "Ek sou graag wil, maar slegs as jy vir my kan vertel hoe julle inklusief na alle Afrikaanssprekendes omsien."
Agent: "O, OK, totsiens!"
Die oproepsentrum se bestuurder speel die oproep en gee die transkripsie vir my. Dit lees toe soos volg:
[TRANSKRIPSIE] (Bewysstuk nr. 2)
Prof. Van Huyssteen: Gerhard van Huyssteen
Agent H: Goeiedag mnr. Van Huyssteen, Agent H wat praat van Solidariteit se Boufonds af. Hoe gaan dit?
Prof. Van Huyssteen: Goed dankie, self?
Agent H: Ag baie goed dankie. Jammer ek pla vir u meneer. Ag ons het so 'n rukkie terug vir jou 'n kort sms-boodskap gestuur waar ons 'n Afrikaanse opleidingstoekoms vir ons kinders wil verseker veral op skole en op universiteite. Dra u ook kennis daarvan?
Prof. Van Huyssteen: Jip
Agent H: Ag daar's hy meneer. Ons sien orals die rooiligte wat flikker. Ek kan meneer seker niks vertel nie, veral by skole waar die regering nou dreig om skole oor te neem en ook ons taal Afrikaans wat onder die spervuur is. Maar net so hard wat ons veg ook daarvoor, bou ons ook nou skole en die Afrikaanse universiteit Akademia, wat ons nou alreeds opgegradeer het na 'n wêreldklas toe. En elke dag en tot nou toe groei die aanslag net ongelooflik sterker vir ondersteuning wat ons ontvang wat hierdie saak en ons projekte baie sterker maak. Ons wil u ook uitnooi om ook as 'n ondersteuner ook by ons aan te sluit ter wille van ons taal Afrikaans, ons kinders en kleinkinders. Of mag ek u ook in so 10 sekondes u die lidmaatskap verduidelik en die voordele?
Prof. Van Huyssteen: Ja weet jy, ek ondersteun organisasies wat inklusief is en vir Afrikaans is, so ek gaan dit ongelukkig nie by julle ondersteun nie.
Agent H: OK dankie, mooi dag, totsiens.
Prof. Van Huyssteen: Dankie, tata
Ek was verstom. Dit is nie wat die professor gepubliseer het nie, al het hy die gesprek kripties probeer verwoord. Die betekenis van die Facebook-inskrywing wat hy gepubliseer het, verskil hemelsbreed van die gesprek.
Prof. van Huyssteen is 'n gewaardeerde mens in die Afrikaanse wêreld en ek wou nie sterk woorde gebruik nie. Ek het my tot die HAT gewend om die situasie te probeer beskryf en die beste eufemisme wat ek kon vind, is dat hy 'n witleuentjie vertel het.
Hoekom sou iemand die waarheid verdraai om sy persepsie "waar" te maak?
Ek kan dalk ter versagting aanvoer dat die professor nie ten volle bewus is van wat ons doen nie. Selfs dié verskoning is bra eina, want hy kon hom dalk eers van die feite vergewis het voordat hy absolute stellings maak.
Wat ek egter glad nie verstaan nie is hoekom 'n professor, wat sy lewe aan Afrikaans wy, die waarheid onbeskaamd met 'n voorhamer slaan om 'n instelling wat honderde miljoene rande in Afrikaanse instellings belê, te diskrediteer.
Ten spyte van die witleuentjie het ek steeds waardering vir die reusewerk wat prof. Van Huyssteen vir Afrikaans doen. Ons taal se uitdagings is te groot om mekaar uit te sluit.
(Terloops, die klankopname van die gesprek met prof. Van Huyssteen is in my besit indien iemand dit sou wou bevestig).